b'\n_START_ARTICLE_\nKalmi\xc5\xa1\xc4\x8dina\n_START_SECTION_\nZgodovina\n_START_PARAGRAPH_\nKalmi\xc5\xa1\xc4\x8dino kot prvi jezik govori samo \xc5\xa1e manj\xc5\xa1i del Kalmikov. Upadanje \xc5\xa1tevila govorcev se je za\xc4\x8delo decembra 1943, ko so ruske sovjetske oblasti zaradi sodelovanja manj\xc5\xa1ega \xc5\xa1tevila Kalmikov z nem\xc5\xa1kim okupatorjem Kalmike kazensko preselila na vzhod dr\xc5\xbeave. Na opu\xc5\xa1\xc4\x8danje jezika je vplivalo ve\xc4\x8d dejavnikov: smrt velikega \xc5\xa1tevila govorcev zaradi bolezni in podhranjenosti med selitvijo in po naselitvi v Srednji Aziji, ju\xc5\xbeni Sibiriji in ruskem Daljnem vzhodu, velika razpr\xc5\xa1enost izgnane kalmi\xc5\xa1ke populacije, trajanje izgona, ki se je kon\xc4\x8dal leta 1957, ob\xc4\x8dutek krivde zaradi obto\xc5\xbeb za izdajo in asimilacija v ve\xc4\x8djo in bolj dominantno kulturo._NEWLINE_Sovjetska oblast je leta 1957 ponovno ustanovila Kalmi\xc5\xa1ko avtonomno oblast in kasneje Avtonomno republiko Kalmikijo in Kalmikom po \xc5\xa1tirinajstih letih izgona dovolila vrnitev v domovino. Uradni jezik v republiki je bil ruski. Pou\xc4\x8devanje kalmi\xc5\xa1kega jezika se je zelo okrnilo. Knjige, revije in \xc4\x8dasopisi so se tiskali v cirilici. V drugi polovici 1970. let je primarni jezik v javnem \xc5\xbeivljenju in \xc5\xa1olstvu v Kalmikiji postala ru\xc5\xa1\xc4\x8dina._NEWLINE_Med Perestrojko so kalmi\xc5\xa1ki jezikoslovci v sodelovanju kalmi\xc5\xa1ko vlado posku\xc5\xa1ali o\xc5\xbeiviti kalmi\xc5\xa1ki jezik in kalmi\xc5\xa1ko kulturo. Jezik je postal uradni jezik republike, s \xc4\x8dimer se je javni upravi in \xc5\xa1olstvu izena\xc4\x8dil z ruskim jezikom.\n_START_SECTION_\nGeografska porazdelitev\n_START_PARAGRAPH_\nVe\xc4\x8dina govorcev kalmi\xc5\xa1kega jezika \xc5\xbeivi v republiki Kalmikiji, v kateri je uradni jezik. Manj\xc5\xa1a skupina govorcev \xc5\xbeivi v Franciji in Zdru\xc5\xbeenih dr\xc5\xbeavah Amerike. Celotno \xc5\xa1tevilo govorcev na vseh treh lokacijah ni znano. Raba jezika povsod upada, zato spada med ogro\xc5\xbeene jezike.'